Hunedoreanca Silvana-Maria Rădulescu face parte din echipa EFdeN, reprezentanta României la Solar Decathlon, cea mai importantă competiție internațională de case solare ce are loc în această perioadă în Dubai. România concurează alături de alte 14 echipe din 11 ţări şi 4 continente, printre care se numără Olanda, SUA, Australia şi ţări din Orientul Mijlociu.

Competiţia presupune proiectarea şi construirea unor case solare, inteligente şi prietenoase cu mediul care să se adapteze condiţiilor climatice din Orientul Mijlociu. Ediţia de anul acesta se desfăşoară în perioada 29 octombrie – 29 noiembrie, în Dubai, toate cele 15 case putând fi vizitate de cei interesați până pe 29 noiembrie. În doar 14 zile, echipa EFdeN, formată din 33 de studenți de la 4 universități, a asamblat prototipul EFdeN Signature în Dubai, fiind printre primele echipe care au finalizat casa în etapa premergătoare competiţiei. Silvana-Maria Rădulescu are 22 de ani, este din Vulcan și a absolvit Colegiul Național „Mihai Eminescu” Petroșani. Ea face parte din echipa care va reprezenta România la competiția din Dubai.

„Sunt mândră că EFdeN reprezintă România în această competiţie şi extrem de recunoscătoare să fac parte dintr-o echipă formată din studenţi din diferite colţuri ale ţării, care lucrează şi se dezvoltă interdisciplinar. EFdeN este locul în care, pe de-o parte, am pus în practică ceea ce am învăţat în facultate, iar pe de altă parte, am învăţat să devin un profesionist în tot ceea ce fac, fie că e vorba de organizarea timpului sau de interacţiunile cu alte persoane. În timpul pe care l-am petrecut în proiect, am descoperit multitudinea specialităţilor ce intră în contact cu domeniul arhitecturii şi am învăţat să privesc arhitectura şi din perspectiva inginerilor sau oamenilor de comunicare”, a declarat Silvana-Maria Rădulescu.

În perioada 18 – 28 noiembrie, cele 15 echipe finaliste vor concura în probele monitorizate şi jurizate. Probele monitorizate reprezintă 40 la sută din punctajul final al competiţiei şi presupun testarea casei din punct de vedere al eficienţei energetice, condiţiilor de confort şi funcţionalității, în timp ce probele jurizate reprezintă susţinerea şi argumentarea proiectului în faţa unui juriu internaţional format din specialişti din fiecare domeniu.